[Foto's] Graad een, hier kom ons! | Maroela Media
Maroela Media het by die Laerskole Rooihuiskraal en Anton van Wouw gaan kuier om te hoor wat gr. 1's van hul eerste skooldag sê (Foto: Maroela Media)
Vandag word sosiale media en Whatsapp-groepies oorval met foto's van haasbekkies, dogtertjies met vlegsels en poniesterte en blinkoogseuns wat reg is vir hul eerste skooljaar. Maroela Media het by 'n paar laerskole in Pretoria gaan inloer om te sien hoe dié klomp graadeentjies se eerste skooldag verloop.
By die skool aangekom is dit chaos, maar die padpatrollie se A-span staan gewapen met stoptekens terwyl 'n dogtertjie hand in die lug "stop" gil. Ouers stroom by dosyne by skoolhekke in terwyl sesjariges hul enorme tasse op hul rug probeer hou.
En dan, wanneer 'n mens een van die klasse betree, is daar 'n kalmte en amper 'n vrede wat heers. Die graadeentjies kleur prentjies van kameelperde in en gesels saggies onderlangs met mekaar. Die juffrou is so koel soos 'n komkommer.
Vir Lisa Goldberg (6) van Laerskool Rooihuiskraal is graad een reeds lekker en sy gesels met selfvertoue met al die kinders om haar tafel.
"In my Barbie-tas is daar 'n kosblik, my waterbottel en boeke. En ek dink mamma het ook 'n baadjie ingepak. Mamma het ook vir my Kit-kat ingepak, maar net 'n kleintjie want sy sê ek moenie te veel suiker eet nie," sê Lisa.
En hoe het Lisa se ma die oggend ervaar?
"Mamma het net 'n bietjie gehuil, maar toe sê ek vir haar 'be strong, mamma!'"
Juffrou Nikki van der Vyver, wat al vir sewe jaar klasgee, sê om 'n graadeenjuffrou te wees is wonderlik. "Om met hulle te werk en 'n band te smee is die lekkerste deel van my werk. Om te sien hoe hulle ontwikkel deur die jaar is baie spesiaal."
In Juffrou Nikki se klas is daar ook 'n tweeling – Jason en Justin Naudé. Hierdie manne gaan harte steel, dit is 'n feit. "Ons het nie eens gehuil nie. Mamma het ons 'n druk en 'n soen gegee en toe sê sy 'baai!'"
So tussendeur die gesels met die tweeling hoor ek Lisa gesels land en sand met haar buurvrou. "Justin Beaver se liedjies is lekker, hoor!" Die tweeling gee my 'n "high-five" toe ons klaar is met gesels en gaan aan asof hulle al jare in dié klas is. Ons kameraman oorreed my afskeid te neem van dié groepie en ons maak spore na die volgende skool toe: Laerskool Anton van Wouw.
Dié skool bestaan al 92 jaar lank en ontvang hul graadeentjies soos 'n goed geoliede masjien.
Emma Oosthuizen (6) is 'n regte dame dog bietjie skaam. Sy meen graad een is sover lekker omdat daar lekker werkies soos inkleur gedoen word.
"Ek was eers 'n bietjie bang gewees, maar ek voel nou beter. Ek hou baie van my juffrou want sy het 'n sagte stemmetjie. En die maatjie wat langs my sit, Lisa, is ook oulik. Sy het ook 'n sagte stemmetjie en sy is baie mooi."
Oor Juffrou Annetjie Goosen, wat al 19 jaar klasgee by Laerskool Anton van Wouw, het die graadeens net mooi dinge te sê. Volgens hulle is sy nie te kwaai nie en vreeslik mooi.
"'n Graadeenonderwyseres se werk is so bevredigend," sê Juffrou Annetjie. "Jy gaan dit nie kan glo as jy sien hoe hierdie kinders gaan ontwikkel oor 'n paar maande nie. Die vordering is ongelooflik."
Albei dié skole het reeds gister hul graadeens ontvang en hulle besig gehou vir 'n uur of twee om die ergste skrik te laat verdwyn. Dit is ongelooflik om te hoor watter beplanning ingaan om so 'n dag glad te laat verloop. Hierdie skole se toewyding en skitterende onderwysers is merkwaardig.
Baie sterkte aan al die graadeens!
Hoe verlang ek terug na die dae toe my 2tjies skooltoe gegaan het – vandag het my jongste met Gr11 begin, en kan ek nie glo hoe vinnig die tyd gestap hetnie!
Ek hoop regtig elke graad een juffrou is rustig met die klein mensies sterkte aan almal wat vandag moet terug skool toe !!!
Trotse mama · 3 jaar gelede
En my baba het vandag as 'n juffrou begin werk by 'n skool in Kimberley. Mama trots op jou my kind. Van skoolkind na skooljuffrou.
Een van die mees bevredigendste beroepe wat n toegewyde juffrou kan hê. Harde werk met n glimlag.
Elmien de wet · 3 jaar gelede
Lekker dat Oupa en Ouma op Caledon kan deel hê aan 'n kleinseun se eerste skooldag!
Maak my so hartseer!….Onse Here het my nooit met i kind geseen nie!….Ek vra nie meer vra nie!..?..So bly vir al di ouers en kinders!…
Riaan dit maak my seer om jou woorde te lees jong. Daar is n wonderlike dokter in Pta (dr Pentz) wat goeie werk doen sodat egpare hul eie kindertjies kan he.
Liewe Riaan my hart gaan uit na jul en ander pappas en mammas wat nie geseen is met kinders nie. Ek self het 2 kinders wat al volwassenes is. Ouers geniet jul kinders terwyl jul kan want as jul jul kom kry is hul klaar met skool. Sterkte aan almal!